《谒濂溪白沙二先生祠》
明代·庞嵩

粤秀山南麓，名贤两庙开。太极披图蕴，通书启圣胎。

三才兼两立，一要藉深培。谁复浑沦秘，渔歌紫水隈。

蒲茵穿钓席，碧玉育英才。道东原有属，狂简岂无裁。

哲人嗟并远，瞻仰思悠哉。心灵今古共，筌蹄祇群猜。

欲洗从前障，依归斗与台。

作者简介：庞嵩，字振卿，学者称弼唐先生，广东广州府南海县张槎弼唐村人（今属佛山市禅城区张槎街道）。明嘉靖十三年（1534年）举人，后任应天府通判，代理府尹八年。后任南京刑部员外郎，升郎中。调任云南曲靖知府，晚年受聘至西宁县（今郁南）讲学，培养生员不少。著有《太极解图书解》、《弼唐遗言》和《弼唐存稿》。